钦定古今图书集成/理学汇编/文学典/第195卷 > 《大唐中兴间气集序》高仲武
## 钦定古今图书集成/理学汇编/文学典/第195卷 > 《大唐中兴间气集序》高仲武

诗人之所作本诸心，心有所感而形于言，言合典谟，
则列于《风》《雅》。暨乎梁昭明载述已往，撰集者数家，推
其风流，正声最备。其馀著录，或未至正焉。何者？《英华》
失于浮游，《玉台》陷于淫靡，《珠英》但纪朝士，《丹阳》祗录
吴人。此由曲学专门，何暇兼包众善，使夫大雅君子，
所以对卷而长叹也。唐兴一百七十载，属方隅叛涣，
戎事纷纶，业文之人，述作中废。粤若肃宗先帝，以殷
忧启圣，反正中兴。伏惟皇帝以出震继明，保安区宇，
国《风》《雅》《颂》，蔚然复兴。所谓“文明御时，上以化下”者也。
某不揆菲陋，辄罄𫍲闻，怀访词林，采察谣俗。起自至
德元年，首，终于大历末年，作者数千，选者二十六人。
五言诗一百四十首，七言诗附之，列为两卷。略叙品
汇人伦，命曰《中兴间气集》。且夫微言虽绝，大制犹存，
详略其臧否，尚可拟议。古之作者，因事造端，敷弘体
要，立义以全其制，因文以寄其心，著王政之兴衰，国
风之善否，岂其苟悦权右，取媚薄俗哉？今之所收，殆
革斯弊。但使体状风雅，理致清新，期观者易心，听者
竦耳，则朝野通取，格律兼收。自郐以下，非所附隶。凡
百君子，幸详至公。